Kriminele klagtes kom oor gebarste slikdam(Foto: Anja van der Merwe, Maroela Media) ActionSA het Woensdagoggend kriminele klagtes by die polisiestasie in Jagersfontein, Vrystaat, ingedien oor die slikdam wat op 11 September gebreek en groot verwoesting in dié myndorp veroorsaak het. Die klagtes is gelê teen die departement van minerale hulpbronne en energie, die Kopanong-munisipaliteit (wat Jagersfontein bedien), Jagersfontein Development (wat die diamantverwerkingsaanleg besit) en die Vrystaatse departement van samewerkende regering en tradisionele sake (Cogta). “Die slikdamramp is ’n blatante skending van menseregte waarvoor hierdie entiteite aanspreeklik gehou moet word,” sê Nomawethu Sbukwana, woordvoerder van ActionSA. “Sedert die ramp het die Vrystaatse regering nog nie veel gedoen om die slagoffers te help nie.” Volgens die party volg die klagtes op gerugte dat ’n tweede myndam se wal Dinsdag gebars het. Maroela Media het egter Woensdagoggend berig dat hierdie gerugte vals is, en dat ’n skoonwaterdam by die myn oorgeloop het. Die dam, wat as Dam 10 bekendstaan, is geleë aan die agterkant van die slikdam wat gebars het en die oorloop van die dam het geen skade aangerig nie. Die dam is teen Dinsdagaand reeds herstel. ActionSA sê nietemin dit is in belang van geregtigheid vir diegene wat deur die ramp geraak is dat hierdie klagtes gelê word. Hul klagtes berus op die oortreding van die Grondwet, die Nasionale Omgewingsbestuurswet, die Nasionale Waterwet, artikel 29 van 2007 van die Wet op Minerale en Petroleum, artikel 108 van 1997 van die Wet op Waterdienste, asook artikel 28 van 1996 van die Wet op Myngesondheid en ‑veiligheid. Honderde gesinne van die Charlesville- en Itumeleng-nedersetting het op 11 September met slegs die klere aan die lyf gevlug toe slik teen ŉ spoed van die myn se kant aangestroom gekom het nadat die damwal gebars het. Altesaam 186 mense is dakloos gelaat nadat hul huise vernietig is en besittings weggespoel het. Ralehana Aaron Mosoeu (78) het tydens die ramp omgekom en twee persone, Mantele Mokhali (50) en Shadrack Williams (70), word nog vermis.